CELEX: 32016R0232
Language: et
Date: 2015-12-15 00:00:00
Title: Komisjoni delegeeritud määrus (EL) 2016/232, 15. detsember 2015, millega täiendatakse Euroopa Parlamendi ja nõukogu määrust (EL) nr 1308/2013 tootjate koostöö teatavate üksikasjade osas

19.2.2016   
            
            
               ET
            
            
               Euroopa Liidu Teataja
            
            
               L 44/1
            
         KOMISJONI DELEGEERITUD MÄÄRUS (EL) 2016/232,
   15. detsember 2015,
   millega täiendatakse Euroopa Parlamendi ja nõukogu määrust (EL) nr 1308/2013 tootjate koostöö teatavate üksikasjade osas
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 173 lõiget 1 ja artikli 223 lõiget 2,
   ning arvestades järgmist:
   
               (1)
            
            
               Määrusega (EL) nr 1308/2013 on tunnistatud kehtetuks ja asendatud nõukogu määrus (EÜ) nr 1234/2007, (2) ning kehtestatud konkreetsed eeskirjad tootjaorganisatsioonide, tootjaorganisatsioonide liitude ja tootmisharudevaheliste organisatsioonide kohta. Määrusega (EL) nr 1308/2013 on antud komisjonile sellega seoses õigus võtta vastu delegeeritud õigusakte ja rakendusakte. Et selliste organisatsioonide ja liitude tegevus oleks uues õigusraamistikus tõhus, tuleks vastu võtta teatavad eeskirjad.
            
         
               (2)
            
            
               Tootjate koostöö teatavate aspektide erieeskirjad on juba olemas puu- ja köögiviljasektoris, piima- ja piimatoodete sektoris ning oliiviõli ja lauaoliivide sektoris. Järjepidevuse tagamiseks tuleks osutatud sektorites jätkata erieeskirjade kohaldamist. Tootjate koostöö nende aspektide suhtes, mis ei ole hõlmatud erieeskirjadega, tuleks kohaldada käesolevat delegeeritud määrust.
            
         
               (3)
            
            
               Määruse (EL) nr 1308/2013 artiklis 155 on sätestatud, et liikmesriigid võivad lubada tunnustatud tootjaorganisatsioonil või tunnustatud tootjaorganisatsioonide liidul anda komisjoni poolt kindlaksmääratud sektorites oma mis tahes ülesandeid (v.a tootmine) allhankijatele. Praegu on allhanke võimalus ette nähtud puu- ja köögiviljasektoris ning oliiviõli ja lauaoliivide sektoris. Võttes arvesse küsimuse majanduslikke aspekte ning kasu, mida allhange võib tootjaorganisatsioonidele ja tootjaorganisatsioonide liitudele ja nende liikmetele tuua, peaks allhanke võimalus olema kättesaadav kõigis sektorites.
            
         
               (4)
            
            
               Vaja oleks kehtestada riikidevaheliste tootjaorganisatsioonide, riikidevaheliste tootjaorganisatsioonide liitude ja tootmisharudevaheliste organisatsioonide tunnustamise eeskirjad ning muuta selgemaks eeskirjad asjaomaste liikmesriikide vastutusala kohta. Järgides asutamisvabadust, peaks riikidevaheliste tootjaorganisatsioonide ja riikidevaheliste tootjaorganisatsioonide liitude eest vastutama liikmesriik, kus vastavatel organisatsioonidel ja nende liitudel on märkimisväärne arv liikmeid või kus turustatakse nende toodangut suures mahus või väärtuses. Riikidevaheliste tootmisharudevaheliste organisatsioonide tunnustamise peaks otsustama see liikmesriik, kus asub organisatsiooni peakorter.
            
         
               (5)
            
            
               Vaja oleks kehtestada riikidevahelise koostöö haldusabi toimimise eeskirjad. Kõnealune haldusabi peaks eelkõige hõlmama sellise teabe edastamist, mis võimaldab pädeval liikmesriigil hinnata, kas riikidevaheline tootjaorganisatsioon, tootjaorganisatsioonide liit või tootmisharudevaheline organisatsioon vastab tunnustamise tingimustele. Osutatud teave on ühtlasi vajalik selleks, et pädev liikmesriik saaks võtta meetmeid mittevastavuse korral. Samal ajal saaks pädev liikmesriik edastada haldusabi korras vastava taotluse puhul teavet sellele liikmesriigile, kus sellise organisatsiooni või liidu liikmed asuvad.
            
         
               (6)
            
            
               Selleks et ühise turukorralduse raames toimiksid nõuetekohaselt nii põllumajanduspoliitika raames võetavad meetmed kui ka põllumajandustoodete järelevalve, analüüs ja turukorraldus, samuti selleks, et tagada ühtlustatud ja lihtsustatud käsitlus, oleks vaja määrata täpselt kindlaks, milline teave tuleb esitada, kui teatatakse otsusest, millega antakse tootjaorganisatsioonile, tootjaorganisatsioonide liidule või tootmisharudevahelise organisatsioonile allhankeluba, tunnustus, selle andmisest keeldutakse või tunnustamine tühistatakse.
            
         
               (7)
            
            
               Komisjoni määrustega (EÜ) nr 223/2008 (3) ja (EÜ) nr 709/2008 (4) on kehtestatud eeskirjad tootjaorganisatsioonide, tootjaorganisatsioonide liitude ja tootmisharudevaheliste organisatsioonide kohta. Kõnealuste määruste teatavad sätted on vananenud või ei ole neid kunagi kohaldatud. Selleks et tagada vastavus põllumajandusturgude ühist korraldust käsitlevate õigusaktidega, tuleks kõnealused määrused tunnistada kehtetuks,
            
         ON VASTU VÕTNUD KÄESOLEVA MÄÄRUSE:
   Artikkel 1
   Kohaldamisala
   Käesoleva määrusega kehtestatakse määrust (EL) nr 1308/2013 täiendavad eeskirjad tootjate koostöö teatavate aspektide osas. Nimetatud määrust kohaldatakse, ilma et see piiraks järgmistes määrustes sätestatud erieeskirju:
   
               a)
            
            
               seoses puu- ja köögiviljasektoriga, komisjoni rakendusmäärus (EL) nr 543/2011 (5);
            
         
               b)
            
            
               seoses piima ja piimatoodete sektoriga, komisjoni delegeeritud määrus (EL) nr 880/2012 (6) ja komisjoni rakendusmäärus (EL) nr 511/2012; (7) ning
            
         
               c)
            
            
               seoses oliiviõli ja lauaoliivide sektoriga, komisjoni rakendusmäärus (EL) nr 611/2014 (8).
            
         Artikkel 2
   Mõisted
   Käesolevas määruses kasutatakse järgmisi mõisteid:
   a)   „riikidevaheline tootjaorganisatsioon”– mis tahes tootjaorganisatsioon, mille liikmeks olevad põllumajanduslikud majapidamised asuvad mitmes liikmesriigis;
   b)   „riikidevaheline tootjaorganisatsioonide liit”– mis tahes tootjaorganisatsioonide liit, mille liikmeks olevad organisatsioonid asuvad mitmes liikmesriigis;
   c)   „riikidevaheline tootmisharudevaheline organisatsioon”– mis tahes tootmisharudevaheline organisatsioon, mille liikmed tegelevad selliste toodete tootmise, töötlemise või kaubandusega, mis kuuluvad organisatsiooni tegevuse alla mitmes liikmesriigis.
   Artikkel 3
   Allhanked
   1.   Sektorid, kus liikmesriigid võivad lubada allhanget vastavalt määruse (EL) nr 1308/2013 artiklile 155, on loetletud kõnealuse määruse artikli 1 lõikes 2.
   2.   Tootjaorganisatsioonid või tootjaorganisatsioonide liidud, kes annavad oma mis tahes ülesanded allhankijale, sõlmivad kirjaliku kokkuleppe, millega tagatakse, et tootjaorganisatsioon või tootjaorganisatsioonide liit säilitab teostatava tegevuse üle kontrolli ja järelevalve.
   Artikkel 4
   Riikidevaheliste organisatsioonide ja liitude tunnustamine
   1.   Määruse (EL) nr 1308/2013 II osa II jaotise III peatüki 1. ja 2. jao kohaldamiseks peab liikmesriik, kus riikidevahelisel tootjaorganisatsioonil või riikidevahelisel tootjaorganisatsioonide liidul on märkimisväärne arv liikmeid või kus turustatakse nende toodangut suures mahus või väärtuses, või liikmesriik, kus asub riikidevahelise tootmisharudevahelise organisatsiooni peakorter, otsustama sellise organisatsiooni või liidu tunnustamise üle.
   2.   Lõikes 1 osutatud liikmesriik teeb vajalikku halduskoostööd teiste liikmesriikidega, kus sellise organisatsiooni või nende liidu liikmed asuvad, et kontrollida vastavust määruse (EL) nr 1308/2013 artiklites 154, 156 ja 157 osutatud tunnustamistingimustele.
   3.   Teised liikmesriigid, kus riikidevaheline tootjaorganisatsioon, riikidevaheline tootjaorganisatsioonide liit või riikidevaheline tootmisharudevaheline organisatsioon asub, peavad andma lõikes 1 osutatud liikmesriigile igakülgset vajalikku abi.
   4.   Lõikes 1 osutatud liikmesriik peab andma selle liikmesriigi taotlusel, kus sellise organisatsiooni või liidu liikmed asuvad, tema käsutusse kogu vajaliku teabe.
   Artikkel 5
   Teatamine
   Liikmesriigid esitavad komisjonile iga aasta 31. märtsiks järgmise teabe eelmise kalendriaasta kohta:
   
               a)
            
            
               otsused, millega antakse tootjaorganisatsioonile, tootjaorganisatsioonide liidule või tootmisharudevahelise organisatsioonile tunnustus, selle andmisest keeldutakse või tunnustamine tühistatakse, sealhulgas otsuse tegemise kuupäev ja nimed ning asjaomased sektorid ja kokkuvõte tunnustuse andmisest keeldumise või selle tagasivõtmise kohta;
            
         
               b)
            
            
               tunnustatud tootjaorganisatsioonide ja tunnustatud tootjaorganisatsioonide liitude puhul turustatava toodangu väärtus.
            
         Artikkel 6
   Kehtetuks tunnistamine
   Määrused (EÜ) nr 223/2008 ja (EÜ) nr 709/2008 tunnistatakse kehtetuks.
   Artikkel 7
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 15. detsember 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 671.
   
      (2)  Nõukogu määrus (EÜ) nr 1234/2007, 22. oktoober 2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (ELT L 299, 16.11.2007, lk 1).
   
      (3)  Komisjoni määrus (EÜ) nr 223/2008, 12. märts 2008, siidiussikasvatajate tootjaorganisatsioonide tunnustamise tingimuste ja korra kohta (ELT L 69, 13.3.2008, lk 10).
   
      (4)  Komisjoni määrus (EÜ) nr 709/2008, 24. juuli 2008, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses tubakasektori kutsealadevaheliste organisatsioonide ja majandusharusiseste kokkulepetega (ELT L 197, 25.7.2008, lk 23).
   
      (5)  Komisjoni rakendusmäärus (EL) nr 543/2011, 7. juuni 2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga (ELT L 157, 15.6.2011, lk 1).
   
      (6)  Komisjoni delegeeritud määrus (EL) nr 880/2012, 28. juuni 2012, millega täiendatakse nõukogu määrust (EÜ) nr 1234/2007 seoses tootjaorganisatsioonide riikidevahelise koostöö ja läbirääkimistega lepingute sõlmimiseks piima- ja piimatootesektoris (ELT L 263, 28.9.2012, lk 8).
   
      (7)  Komisjoni rakendusmäärus (EL) nr 511/2012, 15. juuni 2012, nõukogu määruses (EÜ) nr 1234/2007 sätestatud tootjaorganisatsioone ja tootmisharudevahelisi organisatsioone ning lepingute sõlmimiseks peetavaid läbirääkimisi ja lepingulisi suhteid käsitlevate teatamiste kohta piima- ja piimatootesektoris (ELT L 156, 16.6.2012, lk 39).
   
      (8)  Komisjoni delegeeritud määrus (EL) nr 611/2014, 11. märts 2014, millega täiendatakse Euroopa Parlamendi ja nõukogu määrust (EL) nr 1308/2013 oliiviõli ja lauaoliivide sektorit toetavate programmide osas (ELT L 168, 7.6.2014, lk 55).